ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ОТБРАНАТА

Г-Н НИКОЛАЙ НЕНЧЕВ

**ВЪПРОС**

Светослав Димитров Белемезов

народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: Средносрочна бюджетна прогноза за периода 2016-2018 г.

**Уважаеми господин министър**,

В условията на остра необходимост от въвеждането на строги финансови правила във всяко едно министерство, бе изготвено предложение за установяването на средносрочна бюджетна рамка за периода 2016 – 2018 г. в Министерството на отбрана. Това от своя страна би довело до финансов дефицит и неспособност да се предприемат важни разходи за МО, по-важните от които са:

1. Осигуряване на средства за разполагането и функционирането на Щаба на Бригада Югоизточна Европа (БрЮИЕ), което е поет ангажимент от държавата по процеса на сътрудничество на държавите от Югоизточна Европа;

2. Не се осигурява изпълнението на предвидените основни направления на политиката в областта на отбраната, които са елемент от Програмата на правителството за стабилно развитие на Република България за периода 2014- 2018 г.;

3. Ограничаването на разходите в частта „Персонал” води до редица негативни ефекти – допълнително съкращаване на личен състав (в това число и военнослужещи от Българската армия) и ограничаване на нови назначения. Съкращаването на личния състав противоречи на мотивационните механизми в МО, а също така и на т. 19.6 от Правителствената програма, в което се декларира „Запазване числеността на Българската армия, създаване на условия за висока мотивация и професионален подбор”, както и на т. 19.1, а именно „Приемственост и устойчивост на развитието на въоръжените сили чрез провеждане на реалистична отбранителна политика, която съответства на заплахите, на съюзните ни ангажименти в НАТО и ЕС, и на наличните финансови ресурси”;

4. Не се гарантира изпълнението на приетите решения на срещата на върха на НАТО в Уелс през 2014 г., където бяха поети ангажименти за преустановяване на съкращаването на отбранителните бюджети;

5. Невъзможност за изпълнение на Програмата за развитие на отбранителните способности на Въоръжените сили на Република България 2020, поради намаляването на разходите за отбрана като процент от БВП, а именно от 1,11 % на 1,03 %, а програмата е изготвена при планирани разходи за отбрана в размер 1, 35 % от БВП;

6. Ограничена възможност за изпълнение на приетия пакет Цели за способности – 2013, с които страната ни е поела ангажимент за изграждането на способности по 55 цели и за подготовката на 50 формирования за нуждите на колективната отбрана;

7. Затруднено развръщане на Щабен елемент за интеграция на силите на НАТО на територията на Република България, с готовност месец юни 2016 г.

**Във връзка с гореизложеното, желая да Ви поставя следния въпрос:**

Какви са необходимите средства за обезпечаването на горепосочените процеси и кореспондират ли допълнителните финансови потребности със средносрочната бюджетна прогноза за периода 2016 – 2018?

Моля за писмен отговор на поставения въпрос!

София, 02.09.2015г. Народен представител:

Светослав Белемезов